รายชื่อผู้ชนะเลิศฟุตบอลอังกฤษ

| รายชื่อผู้ชนะเลิศฟุตบอลอังกฤษ |
| --- | --- |
ฟุตบอลลีกดิวิชัน 1 (ค.ศ. 1888–1992)
พรีเมียร์ลีก (ค.ศ. 1992–ปัจจุบัน)
เลสเตอร์ซิตี ฉลองชัยชนะในพรีเมียร์ลีก ฤดูกาล 2015–16
ประเทศ
 อังกฤษ
ก่อตั้ง
ค.ศ. 1888
จำนวนสโมสรที่เคยชนะเลิศ
24 สโมสร
สโมสรชนะเลิศปัจจุบัน
แมนเชสเตอร์ซิตี (2023–24)
สโมสรชนะเลิศมากที่สุด
แมนเชสเตอร์ยูไนเต็ด (20 สมัย)
ผู้ชนะเลิศฟุตบอลอังกฤษ คือผู้ชนะเลิศลีกสูงสุดของฟุตบอลชายอังกฤษ ซึ่งนับตั้งแต่ฤดูกาล 1992–93 ลีกสูงสุดในปัจจุบันคือ พรีเมียร์ลีก
หลังสมาคมฟุตบอลออกกฎระเบียบของฟุตบอลอาชีพใน ค.ศ. 1885 ฟุตบอลลีกก่อตั้งขึ้นใน ค.ศ. 1888 หลังการประชุมที่ริเริ่มโดย วิลเลียม แม็คเกรเกอร์ ผู้อำนวยการของแอสตันวิลลา หลังการแข่งขันในฤดูกาล 1888–89 จบลง เพรสตันนอร์ทเอนด์ เป็นสโมสรแรกที่ชนะเลิศลีกสูงสุดและไม่แพ้ใคร
ช่วงเริ่มแรกของลีกนั้นถูกครอบงำโดยสโมสรจากภาคเหนือและมิดแลนด์ เนื่องจากมีความเป็นมืออาชีพมากกว่าสโมสรในภาคใต้ของอังกฤษ ได้แก่ เพรสตันนอร์ทเอนด์, แอสตันวิลลา และซันเดอร์แลนด์ ที่ครองตำแหน่งผู้ชนะเลิศของลีกแบบผูกขาด สถานะความเป็นลีกสูงสุดของประเทศได้รับการเสริมความแข็งแกร่งใน ค.ศ. 1892 เมื่อลีกคู่แข่งอย่าง ฟุตบอลอัลไลแอนซ์ ได้ถูกดูดซับเข้าสู่ฟุตบอลลีก อดีตสโมสรของอัลไลแอนซ์รวมตัวก่อตั้งลีกดิวิชัน 2 ใหม่ ซึ่งสามารถเลื่อนชั้นสู่ลีกสูงสุดได้ อาร์เซนอลของเฮอร์เบิร์ต แชปแมน ชนะเลิศลีกสูงสุดใน ค.ศ. 1931 เป็นการชนะเลิศครั้งแรกของสโมสรจากภาคใต้
กฎที่กำหนดค่าจ้างสูงสุดสำหรับผู้เล่นถูกยกเลิกใน ค.ศ. 1961 ส่งผลให้อำนาจเปลี่ยนไปสนับสนุนสโมสรที่ใหญ่กว่าและมีฐานะทางการเงินที่ดีกว่า การพิจารณาเรื่องการเงินกลายเป็นปัจจัยที่มีอิทธิพลมากขึ้นตั้งแต่ ค.ศ. 1992 เมื่อสโมสรในดิวิชัน 1 ในขณะนั้นแยกตัวออกไปเพื่อก่อตั้งเอฟเอพรีเมียร์ลีก ซึ่งถือเป็นการแทนที่ฟุตบอลลีกดิวิชัน 1 ให้เป็นลีกสูงสุดของฟุตบอลในอังกฤษ และเนื่องมาจากสัญญาโทรทัศน์ที่มีขนาดใหญ่ขึ้นเรื่อย ๆ ทำให้ความมั่งคั่งมหาศาลที่ไม่เคยมีมาก่อนตกอยู่ในมือของสโมสรชั้นนำ ห้าสโมสรแรกที่ชนะเลิศพรีเมียร์ลีก ได้แก่ อาร์เซนอล, แบล็กเบิร์นโรเวอส์, เชลซี, แมนเชสเตอร์ซิตี และแมนเชสเตอร์ยูไนเต็ด ต่างเคยชนะเลิศลีกสูงสุดอย่างน้อยหนึ่งครั้งก่อน ค.ศ. 1992 เลสเตอร์ซิตี ชนะเลิศลีกสูงสุดครั้งแรกใน ค.ศ. 2016 กลายเป็นสโมสรแรกที่ชนะเลิศพรีเมียร์ลีก โดยที่ไม่เคยชนะเลิศดิวิชัน 1 มาก่อน นอกเหนือจากผู้ชนะเลิศลีกสูงสุดที่จัดขึ้นครั้งแรกอย่างเพรสตันนอร์ทเอนด์แล้ว อิปสวิชทาวน์ ยังคงเป็นสโมสรเดียวที่ชนะเลิศลีกสูงสุดได้หลังเลื่อนชั้นในฤดูกาล 1961–62
ทุกสโมสรที่เคยชนะเลิศลีกสูงสุดยังคงอยู่จนถึงปัจจุบัน และทั้งหมดก็อยู่ในสามลีกสูงสุดของระบบลีกฟุตบอลอังกฤษ โดยมีเพียง ฮัดเดอส์ฟีลด์ทาวน์ ที่อยู่นอกเหนือจากสองลีกสูงสุด เชฟฟีลด์เวนส์เดย์ เป็นสโมสรเดียวที่เคยเปลี่ยนชื่อหลังจากชนะเลิศลีกสูงสุด โดยรู้จักกันในชื่อ เดอะเวนส์เดย์ ในช่วงสามครั้งแรกจากสี่ครั้งที่ชนะเลิศลีกสูงสุด ก่อนจะเปลี่ยนชื่อใน ค.ศ. 1929
มี 24 สโมสรที่เคยชนะเลิศลีกสูงสุดในฟุตบอลอังกฤษ สโมสรที่ประสบความสำเร็จมากที่สุดคือ แมนเชสเตอร์ยูไนเต็ด โดยชนะเลิศลีกสูงสุด 20 สมัย (รวมทั้งแชมป์ดิวิชัน 1 และพรีเมียร์ลีก) ในขณะที่คู่แข่งของพวกเขาอย่างลิเวอร์พูล ชนะเลิศลีกสูงสุดเป็นอันดับที่สองที่ 19 สมัย ลิเวอร์พูลครอบงำลีกสูงสุดในช่วงทศวรรษ 1970 และ 1980 (ชนะเลิศลีกสูงสุดสิบเอ็ดสมัยระหว่าง ค.ศ. 1973 ถึง 1990) ขณะที่แมนเชสเตอร์ยูไนเต็ดครอบงำลีกสูงสุดในช่วงทศวรรษ 1990 และ 2000 ภายใต้ผู้จัดการทีม อเล็กซ์ เฟอร์กูสัน (ชนะเลิศลีกสูงสุดสิบเอ็ดสมัยระหว่าง ค.ศ. 1993 ถึง 2009) อาร์เซนอลชนะเลิศลีกสูงสุดเป็นอันดับที่สามที่ 13 สมัย โดยพวกเขาครอบงำลีกสูงสุดในช่วงทศวรรษ 1930 (ชนะเลิศลีกสูงสุดห้าสมัยระหว่าง ค.ศ. 1931 ถึง 1938) แมนเชสเตอร์ซิตีชนะเลิศลีกสูงสุดเป็นอันดับที่สี่ที่ 10 สมัย โดยชนะเลิศแปดสมัยในช่วงทศวรรษ 2010 และ 2020 เอฟเวอร์ตันชนะเลิศลีกสูงสุดเป็นอันดับที่ห้าที่ 9 สมัย แอสตันวิลลา (7) และซันเดอร์แลนด์ (6) ชนะเลิศลีกสูงสุดส่วนใหญ่ได้สำเร็จก่อนทศวรรษ 1920 เชลซี (6) ชนะเลิศลีกสูงสุดส่วนใหญ่ในในศตวรรษที่ 21 (ระหว่าง ค.ศ. 2005 ถึง 2017) แมนเชสเตอร์ซิตีกลายเป็นสโมสรฟุตบอลชายสโมสรแรกที่ชนะเลิศลีกสูงสุดของอังกฤษได้สี่ฤดูกาลติดต่อกันใน ค.ศ. 2024
ตัวเลขทั้งหมดถูกต้อง ณ สิ้นสุดฤดูกาล 2023–24